 बोलदी फिल्में दे शुरु होई जाने पर रंगमंच दा ते तकरीबन लक्क गै त्रुट्टी गया हा।  ब फी बी किश इक सिर-फिरे नौजवानें रंगंमच नै यरान्ना निभांदे होई बड़ी घट्ट गिनतरी ते गिने-मिथे विशें गी लइयै नाटक खेडने शुरु कित्ते जां समझो रंगंमंची परम्परा गी नमां जीवन देने दा जतन कित्ता।  इनें लोकें जां समाज सुधार ते धरम परचार दोनो विशें पर खास-खास मौकें पर नाटकें दा मंचन कित्ता।  अपना शौक पूरा करने करी अपनी रूढ़ीवादी बरादरी दी चली आवा करदी परम्परा मतलब सरकारी नौकरी शा बी हत्थ धोना पे।  समाजै दा बेकार अंग खुआए ते नफरत ते घृणा करी लोक इनें गी रासा’कठ जां रासधारी साह्‌ब गलादे।  इंदा हुक्का पानी बी नखेड़ी दित्ता गया।  पर अपनी धुनै दे पक्के एह् रांझे, इनें भंडियें शा दूर रंगमंच गी गेदा बधांदे रेह्।  फिर इक इन्कलाब आया जिसी अंग्रेज़ी सरकार थमां छुटकारा जां हिंदोस्तान दी आज़ादी बी आखदे न!  गल्ल 1947 दी ऐ, सिरफ 37 बरेह् पैह्‌लें दी।  लेकिन अज़ादी दे एह् 37 बरेह् रंगमंच दे मामले च कई सदियें शा बद्ध लगदे न की जे गल्ल करने आस्तै जो बी थोड़ा मता कम्म होआ तां इनें थोड़े न्हे बरेह् च गै ते होआ ऐ।  रियास्ती कल्चर्ल फ्रंट दी बुनियाद इस पासै इक नीह् पत्थरै था घट्ट नेई ऐ।  इस फ्रंट दे नाटक जां स्किट बेशक ‘परापोगंडा’ गै गिनोंदे न पर “कश्मीर यह है,” “स्वामी,” “शहीद शेरवानी” ते छाया नाटक “नये कश्मीर की राह् पर” विशे दे स्हाबें कोरी ना’रा बाजी दै बावजूद शैली दी कसौटी पर हुनै तगर लखोए दे सबनें नाटकें थमां इकदम बक्खरे लबदे न।  इस शैली च पच्छमी नाटक कला दियां उग्घड़दियां तसवीरां सामनै औंदियां न।  कुतै बी पारसी रंगमंच दा प्रभाव नेईं लबदा।  सीन-सीनरियें आले परदें दी परम्परा तकरीबन खतम कित्ती गई। 